Čekovský, Kristián, poslanec NR SR (2021-01-12):
Ďakujem pekne. Vážené dámy, vážení páni, v minulosti bolo zvykom, že vláda mala v opozícii tzv. tieňovú vládu, tieňových ministrov a podobne. Tak ako to tu dnes sledujem, tak mám pocit, že sa tu dnes zišla tieňová pandemická komisia plná epidemiológov a infektológov, akými sú Marian Kotleba, Milan Mazurek alebo pán Schlosár. Zaujímavé, že doteraz ste neurobili žiadnu nejakú tlačovku s nejakými konkrétnymi opatreniami alebo nariadeniami, aby ste možno boli následne podrobení aj nejakej teda odbornej debate a diskusii. Ale k tomu sa ešte dostanem. Naša krajina prežíva mimoriadne náročné obdobie. Nie sme v tom sami. Celý svet prežíva mimoriadne náročné obdobia a je tomu presne rok. Za ten čas zomrelo vo svete viac ako 2 mil. ľudí, na Slovensku vyše 3 000. Za každým človekom je príbeh otca, matky, dieťaťa, úžasných priateľov, ľudí, je to obrovská tragédia. COVID obmedzuje životy ľudí. Je to tak, my si to plne uvedomujeme. Obmedzuje aj nás. Všetky opatrenia a nariadenia, ktorými sa vláda snaží ochrániť každý ďalší život, si nevymýšľa len tak z dlhej chvíle. Naopak, zámer a cieľ je jednoznačný, čo najlepšie a najefektívnejšie ochrániť zdravie a životy ľudí. Zatváranie prevádzok, hraníc, obmedzovanie kontaktov, dezinfekcie či nosenie nejakých ochranných masiek, to nie sú výmysly týchto dní alebo týždňov, alebo mesiacov. Podobne bojujú ľudia proti epidémiám už stovky rokov, pretože vedia, že toto sú najefektívnejšie spôsoby, ako ochrániť zdravie a životy ľudí. Stovky rokov. Úplne rovnakým spôsobom a do toho sa pridáva najmodernejšie teda výdobytky zdravotníctva, technológie, vakcíny, očkovanie, antibiotiká a podobne. Rozumieme únave ľudí. Verte, že sa cítime podobne. Netreba však zabúdať, že úplne iný level únavy prežívajú lekári či zdravotné sestry v preplnených nemocniciach. Nemocnice v tejto chvíli potrebujú lekárov, lieky, zdravotnícky materiál a peniaze. Na to, aby toto všetko mohli dostať a pravidelne dostávať, je nevyhnutné, aby v krajine platil núdzový stav. Zvlášť dnes, keď zažívame vrchol druhej vlny pandémie. To je prístup vlády a koaličných strán. Pozrime sa ale na druhú stranu, čo znamená pandémia pre niektorých ľudí, ktorí tu dnes sedia. Dámy a páni, to je niečo otrasné. Kým vláda a koalícia zodpovedne bojuje proti nepriateľovi, ktorý si nevyberá a zabíja, tak konkrétni politici, ľudia, ktorí sedia v rovnakých parlamentných ľaviciach ako my, robia to najhoršie, čo môžu, spochybňujú, šíria dezinformácie a zvyšujú tak počty infikovaných, čím majú na svedomí nejednu obeť koronavírusu. Nemáte absolútne žiadnu zodpovednosť, nemáte žiadnu víziu, ako sa s pandémiou vysporiadať. Jediné, čo viete, na čo ukazujete, je všetko spochybňovať, relativizovať, huckať ľudí proti vláde tým, že brnkáte na najspodnejšie pudy a frustráciu tým, že ľuďom hovoríte len to, čo chcú počuť. A aký je dôvod tohto všetkého? Nuž veľmi jednoduchý. Peter Pellegrini sa vezie na vlne populizmu, Kotlebovci na vlne dezinformácií a tretím do partie je Robert Fico, ktorý sa vezie na vlnách Karibiku. Jeho verní končia jeden po druhom v cele predbežného zadržania a kedysi najmocnejší muž v štáte pociťuje to, čo dlho nepoznal, obyčajný ľudský strach zo spravodlivosti. Rozmeňme si to ale na drobné. Kto stojí v tomto šíku? Peter Pellegrini, ktorého som spomínal, ten sa ani neunúva prísť do Národnej rady a pracovať, ale radšej bude celé dopoludnie stáť pred kamerami. Ešte v marci pred tým, ako odovzdal kormidlo od tohto štátu, nielenže prijal núdzový stav, ale ľudí vyzýval k dodržiavaniu opatrení a vládnych nariadení. Dnes kritizuje núdzový stav a hovorí o tom, že všetky príkazy a zákazy nemajú žiaden význam. Čo sa medzičasom zmenilo? Situácia je predsa oveľa horšia, vážnejšia a núdzový stav či ďalšie opatrenia majú oveľa väčší význam. Ale Peter Pellegrini sa rozhodol plávať na vlne populizmu a prieskumov verejnej mienky. Plošné testovanie by raz robil, ale keď sa robiť začne, tak už nie. Očkovať by sa dal, ale ak uvidí v prieskume, že ostatní nie, tak už ani on nie. Internetovú anketu raz skritizuje, potom urobí svoju, ale keďže bol šéf informatizácie, tak takú, že v nej môžeme hlasovať, alebo teda môže niekto hlasovať aj stokrát. Raz je SMER, potom HLAS, potom zase SMER, pardon, HLAS a takto by sme mohli pokračovať donekonečna. Je to iba hlúpy marketingový kalkul, z čoho vyplýva, že po formálnom odchode zo SMER-u sa nič nové nenaučil a čo je horšie, ani na nič nezabudol. Ešte nezodpovednejšie je však správanie niektorých neprispôsobivých občanov, ktorí sú súčasťou slovenskej politickej scény. Od začiatku pandémie odmietajú opatrenia, šíria bludy a počas vrcholu pandémie, a tomu neuveríte, sa stretávajú v komunitách, napríklad v centrále Ľudovej strany Naše Slovensko, kde si rozdávajú nejaké konzervy. Okrem toho organizujú protesty, na ktorých vykrikujú, že ich vláda obmedzuje. Tak sa stretnú stovky ľudí, úplne slobodne (reakcia z pléna), alebo tisícky, no tak tisícky, pán Suja, a všetci kričia, že ich niekto obmedzuje a porušujú tým všetky protiepidemické pravidlá. Samozrejme, teda už vidím, že ste sa spoznali. Reč je o Marianovi Kotlebovi a jeho súpútnikoch z Ľudovej strany. Už mesiace ukazujú Slovensku, ako v skutočnosti vyzerajú neprispôsobiví občania, o ktorých nám tu roky hovorili. (Reakcie z pléna. Zaznenie gongu.) Aj teraz sedíte v parlamente s rúškami pod nosom, porušujete pravidlá a dostávate za to peniaze. Viete, ako sa to volá? (Reakcia z pléna.) Parazitovanie. Sám ste takto v minulosti označovali niektorých ľudí, dnes robíte to isté. Sedíte v parlamente, beriete tisícky eur mesačne a porušujete pravidlá. Čo je ešte horšie, vaša akože dezinformačná pandemická, nejaké dezinformačné protipandemické či pandemické zoskupenie poberá 60-tisíc eur mesačne. Naozaj nič mi nebráni povedať, že svojím nezodpovedným konaním doslova vháňate ľudí na nemocničné lôžka a pľúcne ventilátory. Ja už nebudem dookola rozoberať fašistickú a nacistickú minulosť aj prítomnosť členov Ľudovej strany Naše Slovensko, Medvecký, Bahno, Király, Martinák, Rogel či Magat, všetko ľudia odsúdení za násilné trestné činy či výtržníctvo, či dokonca úkladnú vraždu. Ste banda násilníkov a výtržníkov, ktorým ubližovanie na zdraví nie je vôbec cudzie, a robíte to aj teraz! Ak si niekto myslí, že počas epidémie budete predsa robiť niečo iné, tak sa hlboko mýli. Stali ste sa závislými od šírenia hlúpostí a čím viac sa vám SMER a Robert Fico a Ľuboš Blaha snažia napchať do tohto priestoru, tým tie vaše bludy naberajú ešte na väčších rozmeroch. Tretím v tomto šíku je bývalý premiér Robert Fico, ktorý svojimi vyjadreniami v posledných dňoch sa ponoril veľmi hlboko do politického bahna a nie je to iba mokrý piesok v Karibiku. Zo zahraničia sa tu snaží zorganizovať nejaký blogerský prevrat a zo strachu pred spravodlivosťou kope do všetkého, čo sa na Slovensku pohne. Cíti, že toto je jeho jediná možnosť povaliť vládu a vyvolať predčasné voľby, inak sa kruh okolo jeho najbližších a jeho samého bude pravdepodobne už iba zužovať. Na spochybňovanie opatrení proti pandémii a šírenie hoaxov a klamstiev slúži Robertovi Ficovi Ľuboš Blaha. Aj v tomto prípade však ide skôr o smutný pohľad. Nič nesvedčí o úpadku SMER-u a Roberta Fica lepšie ako to, že človek ako Blaha je podpredsedom tejto strany. V minulosti by sme ľudí, akými sú Blaha, Mazurek, Schlosár či Kotleba, nazvali konšpirátormi. Ibaže dnes by to bola urážka tých, čo možno veria nejakým alternatívnym vysvetleniam len možno na základe nepresných informácií a dôkazov. Vy ste však dezoláti. Zámerne šírite úplne výmysly, na základe ktorých zvolávate protesty, tam burcujete ľudí proti pandemickým opatreniam, a tým priamo ohrozujete ich zdravie a životy. Dámy a páni, pohľad do opozičných lavíc je naozaj smutný a svedčí o tom aj spôsob diskusie a argumenty, ktoré používajú proti vládnym opatreniam. Tie nie sú dokonalé. Pozrime sa však do iných krajín, kde sú iné obmedzenia – lockdowny, rúška a chaos. Veci sa menia každý deň. Všade na svete denne vlády upravujú svoje rozhodnutia. A ja poviem už iba na záver to, že verím a chcem, aby sme čím skôr začali očkovať, dobrovoľne očkovať, aby sa čím skôr do toho zapojilo čo najviac ľudí. Ja osobne určite, ak budem na rade, tak sa do toho radu postavím (zaznenie gongu) a budem motivovať čo najviac ľudí, aby sme čím skôr s týmto marazmom skončili. Ďakujem pekne. (Potlesk.)